Kowalczyk dropper tirsdagens 10 kilometer
Det opplyser hun på sin egen hjemmeside, melder NTB. - På en måte er jeg ikke så veldig overrasket, hun pratet om det før mesterskapet. Hun har lyst på én ting og det er gullet lørdag, sier Marit Bjørgen til VG Nett. - Men det er likevel en god beskjed å få, eller? - Nei, jeg kunne tenkt meg og hatt hennne på start, jeg. Absolutt. Therese Johaug er enig med lagvenninnen når det kommer til Kowalczyks avgjørelse. - 30-kilometeren er jo hennes største sjanse i dette mesterskapet her, så vi må bare gjøre jobben vår og gå fort på ski, så får vi se, sier Johaug til VG Nett. - Men du er litt glad for det? - Nei, jeg liker å gå skirenn når alle de beste stiller til start.I Kowalczyks fravær er det svenske Charlotte Kalla som trolig blir den største utfordreren til de norske jentene i morgen. Hun var derimot mer overrasket over avgjørelsen til det polske skiesset. - Jeg fikk nettopp beskjed om at hun ikke skal gå. Det var overraskende, det trodde jeg ikke. Men jeg forstår henne at hun vil satse mer på tremilen, hun har jo vært veldig skarp i klassisk, sier Kalla. Norges landslagssjef Vidar Løfshus ble meddelt nyheten av VG Nett.Verdenscuplederen, som står uten medalje så langt i mesterskapet, ønsker å prioritere 30 kilometeren. - Selvfølgelig føles det litt rart å se rennet på TV og ikke gå selv. Som idrettsutøver ønsker jeg å konkurrere, men jeg er enig i trenerens avgjørelse. Det viktigste rennet er 30-kilometeren i klassisk, og da er det riktig å stå over dette løpet, skriver den polske jenta.Meldingen kom rett etter at de norske jentene hadde gjennomført sin pressekonferanse. - Kowalczyk gikk veldig fort i Davos og er en stor langrennsløper som kommer til å gå fort. Men jeg tror vi må se opp for Charlotte Kalla også av de utenlandske, hun har jo tross alt et OL-gull på distansen, sa Therese Johaug på spørsmål om hvem som var det norske lagets største utfordrere. På lørdagens fellesstart endte kvartetten på podiet, Bjørgen, Johaug, Heidi Weng og Kristin Størmer Steira på de fire første plassene, og det ble snakket om en dominans så stor at det var skadelig for sporten. - I morgen kan det absolutt bli gjentakelse av det som skjedde på lørdag. Vi er jo et sterkt lag. Vi gjør den jobben som kreves, og kan ikke trene mindre for at andre skal få komme opp, sier Bjørgen.Astrid Uhrenholdt Jacobsen fikk den siste plassen på det norske laget. - Blir det en norsk festdag i morgen, Løfshus? - Vi har favorittene i alle fall, og så er det Charlotte Kalla. Jeg er veldig spent på skiskytterne Miriam Gössner og Kaisa Mäkäräinen. Begge har vært bedre i sporet enn Tora Berger, og Berger har jo blitt nummer fire i et renn i verdenscupen i langrenn, sier Løfshus.
Justyna Kowalczyk går ikke tirsdagens 10 kilometer fri tekikk i ski-VM i Val di Fiemme.